b'\n_START_ARTICLE_\nCD4\n_START_PARAGRAPH_\nCD4 (ozna\xc4\x8devalec pripadnosti 4) je glikoprotein, ki ga na svoji povr\xc5\xa1ini izra\xc5\xbeajo celice pomagalke, monociti, makrofagi in dendriti\xc4\x8dne celice. Odkrili so ga konec 70-ih let prej\xc5\xa1njega stoletja in so ga sprva poimenovali leu-3 in T4, ime CD4 pa je bilo dolo\xc4\x8deno leta 1984. Pri ljudeh nosi zapis za beljakovino CD4 gen CD4.\n_START_SECTION_\nVloga\n_START_PARAGRAPH_\nCD4 je koreceptor receptorja limfocitov T; skupaj prepoznavata molekule PHK (poglavitnega histokompatibilnega kompleksa) razreda II na povr\xc5\xa1ini drugih celic. Pri tem se CD4 z zunanjim delom ve\xc5\xbee na dolo\xc4\x8deno mesto molekule PHK II, ki je oddaljeno od vezavnega mesta za receptor limfocitov T. Citoplazemski del CD4 interagira s kislo beljakovino ACP33, ki navzdol uravnava aktivnost CD4. Ka\xc5\xbee, da ima CD4 pomembno vlogo v za\xc4\x8detni stopnji prepoznavanja PHK II.\n_START_SECTION_\nVloga pri oku\xc5\xbebi z virusom HIV\n_START_PARAGRAPH_\nCD4 se ve\xc5\xbee na beljakovini gp120 in P4HB/PDI virusa HIV in predstavlja sestavni del kompleksa P4HB/PDI-CD4-CXCR4-gp120._NEWLINE_CD4 interagira z virusovima beljakovinama gp160 in Vpu. Proizvodnja CD4 se zaradi delovanja virusovih beljakovin Nef in gp160 zavre._NEWLINE_Vendar za virus HIV CD4 ne zado\xc5\xa1\xc4\x8da, da bi lahko oku\xc5\xbeil limfocit T; potreben je \xc5\xa1e eden od dveh kemokinskih receptorjev, CCR5 ali CXCR4.'